Foto: AFP AQSh davlat kotibi Reks Tillerson Fors ko‘rfazi mamlakatlarining Qatar bilan diplomatik munosabatlarini uzgani to‘g‘risidagi xabarlardan so‘ng shu xususda bayonot berdi. U mintaqa davlatlarini birdamlikka chaqirdi, deb xabar qilmoqda Frans Press agentligi. Dushanba, 5 iyun kuni Saudiya Arabistoni, Misr, Bahrayn va BAA Qatar bilan diplomatik va konsullik munosabatlarini uzganligini e’lon qildi. Ular rasmiy Doxani terrorchilik tashkilotlarini qo‘llab-quvvatlash hamda ushbu arab davlatlaridagi ichki vaziyatni beqarorlashtirish bo‘yicha harakatlarni olib borayotganlikda aybladi. "Biz, albatta, tomonlarni muzokaralar davrasiga o‘tirish va tushunmovchiliklarga barham berishga chaqiramiz", — deya Sidneyda shunday bayonot bergan Tillerson so‘zlarini keltiradi agentlik. "Agar muammolarni bartaraf etish borasida biror yordam bera olsak, unda biz Fors ko‘rfazi arab davlatlari hamkorligi kengashi yagona bo‘lib qolishini xohlaymiz", — deb qayd etgan Tillerson.